**POROČILO O IZMENJAVI V UMEI V PRVEM SEMESTRU 2019/2020**

V 3. letniku, v prvem semestru, sem odšla na izmenjavo na Švedsko v mesto Umea. Mesto je od Stockholma oddaljeno okoli 8 ur z vlakom. Moja gostujoča univerza je bila Umea Universitet, kjer so mi priskrbeli tudi študentsko sobo v enemu izmed študentskih naselij Alidhem. Mesečna najemnina za sobo je bila okoli 320 eur. Od univerze je bila oddaljena 15 min hoje, v bližini (5 min) je imela tudi Lidl.

Moje predstave o študentskem naselju so bile povsem drugačne od doživetega. Švede sem začutila kot izredno odprte v smislu pogledov in razmišljanja, vljudne, prijazne. Sem pa začutila, da so kot narod mogoče bolj zaprti do spoznavanja spontanih novih prijateljstev, na trenutke hladni. V študentskih domovih ni navade, da sostanovalci skupaj kuhajo, zajtrkujejo se družijo. Vse je bolj umirjeno in usmerjeno v individualizem, samozadostnost. Vse je odvisno od tvoje samoinciativnosti in potrpežljivosti, da se ljudje počasi odprejo in ti zaupajo. Velikokrat sem opazila, da se Erasmus študentje družijo predvsem med seboj in ne toliko s švedskimi študenti. Umea ima čudovito naravo, veliko kolesarskih poti, zato je v poletnih mesecih primernejša za Erasmus študenta kot v zimskem semestru.

Zame je bila moja izmenjava polna različnih vtisov in občutkov. Od veselja, radovednosti, vznemirjenja, smeha do izoliranosti, domotožja, osamljenosti. Mislim, da je osamljenost občutek, ki ga je doživljalo več mojih Erasmus prijateljev, predvsem v mesecu novembru in decembru, ko je svetlobe le nekaj ur, kar vpliva na tvoje razpoloženje. In se je bilo meni osebno težje odpraviti iz cone udobja moje študentske sobe med ljudi.

Imela sem štiri predmete: Health psychology – izredno zanimiv predmet, odlični predavatelji, nisem zamudila niti enega predavanja; Social work in Sweden – slabo organiziran, profesor pozabil priti na zaključni zagovor, na trenutke dolgočasen; Practicum – odlična učna baza, izjemen mentor; Work and Family in transition – super predmet, aktualni članki, zelo uporabno za odnose. Najljubši del izmenjave je bila praksa, ki je potekala cel mesec 6h na dan v starejši hiši, ki je bila kot odprta hiša za ljudi z duševnimi motnjami, kjer se je vsak lahko sprostil, kaj pojedel, se počutil varno. Dobil pomoč v obliki pogovora, vere vanj in občutka, da nekam pripada. Tam sem spoznala čudovite ljudi in res začutila ljubezen in sprejetost.

Študentom, ki bi se radi odpravili v Umeo, priporočam, da se odpravijo v poletnem semestru, ki je veliko prijetnejši. Ljudje smo si različni, meni Umea ni bila preveč pisana na kožo, predvsem zato, ker je majhno mesto, vse je bolj umirjeno, tiho. Nekateri moji prijatelji pa so bili zaljubljeni v to mesto in povsem očarani nad njim. Karkoli boste izbrali, bo za vas nekaj novega, vznemirljivega in vam osebno posebnega. Če vas bo zanimalo kaj več, mi lahko pišete: slebir.janja@gmail.com.

Janja Šlebir